Na podlagi tretjega odstavka 34. člena Zakona o zaščiti živali (Uradni list RS št. 38/13-uradno prečiščeno besedilo) in tretjega odstavka 30. člena Zakona o društvih (Uradni list RS, št. 64/11– uradno prečiščeno besedilo) izdaja minister za kmetijstvo in okolje
P R A V I L N I K 
o podrobnejših kriterijih za pridobitev statusa društva, ki na področju zaščite živali deluje v javnem interesu 
1. člen
(področje uporabe)
Ta pravilnik določa podrobnejše  kriterije, na podlagi katerih društva, ki delujejo na področju zaščite živali, pridobijo status društva, ki deluje v javnem interesu (v nadaljnjem besedilu: status).
2. člen
(članstvo)

(1) Društvo mora vlogi za pridobitev statusa priložiti overjen imenik članstva.

(2) Ministrstvo, pristojno za veterinarstvo, lahko zaradi preverjanja izpolnjevanja pogojev zahteva posodobljen dokument iz prejšnjega odstavka. 

3. člen
(usposabljanje članstva)
(1) Društvo zagotovi, da predpisan delež njegovih članov opravi usposabljanje pri upravnem organu, pristojnem za veterinarstvo. Vlogi za pridobitev statusa mora društvo priložiti kopije potrdil o udeležbi na usposabljanju iz tretjega odstavka tega člena.
(2) Delež članstva, ki mora imeti opravljeno usposabljanje, se določi glede na število članov društva v skladu s Prilogo 1, ki je sestavni del tega pravilnika.
(3) Program usposabljanja iz prvega odstavka tega člena pripravi upravni organ, pristojen za veterinarstvo, v skladu s Prilogo 2, ki je sestavni tega pravilnika, in ga izvede praviloma enkrat v koledarskem letu. Udeležencem usposabljanja izda potrdilo o udeležbi.
(4) Ministrstvo, pristojno za veterinarstvo, lahko zaradi preverjanja izpolnjevanja pogojev zahteva kopije potrdil o udeležbi na usposabljanju iz prejšnjega odstavka.

4. člen
(vrednotenje pomembnejših dosežkov)
(1) Pomembnejši dosežki društva se vrednotijo po sistemu točkovanja, kot je določen v Prilogi 3, ki je sestavni del tega pravilnika, pri čemer se vrednoti dosežke, ki so razvidni iz poročila o delu društva za zadnji dve leti.
(2) Za status društva, ki deluje v javnem interesu, mora društvo zbrati vsaj 30 točk.
5. člen
(skladnost delovanja društva s cilji zakona)
(1) Društvo deluje v skladu z načeli in cilji zakona, ki ureja zaščito živali, če je to razvidno iz temeljnega akta društva, programa dela in poročil o delu društva.
(2) Cilji iz prejšnjega odstavka so v skladu s principi zaščite ter odgovornega lastništva in ravnanja z živalmi na vseh področjih uporabe živali.
6. člen
(uveljavitev)
Ta pravilnik začne veljati petnajsti dan po objavi v Uradnem listu Republike Slovenije.

Št. 007-98/2014
Ljubljana, dne 
EVA 2014-2330-0019
                                                         mag. Dejan Židan 
                                                         Minister za kmetijstvo in okolje
 
PRILOGA 1
število članov	30-99	100-499	≥500	
% usposobljenih	20	15	7	

PRILOGA 2
Program za usposabljanje iz tretjega odstavka 3. Člena tega pravilnika mora vsebovati naslednje vsebine:
1.	Osnove materialne zakonodaje na področju zaščite živali:
a.	zakon, ki ureja zaščito živali,
b.	nacionalni in evropski predpisi, ki urejajo transport živali,
c.	nacionalni in evropski predpisi, ki urejajo usmrtitev živali,
d.	nacionalni in evropski predpisi o zaščiti rejnih živali,
e.	predpisi, ki urejajo  zaščito hišnih živali,
f.	predpisi, ki urejajo pogoje za zavetišča za zapuščene živali.

2.	Osnove postopkovne zakonodaje na področju splošnega upravnega postopka, inšpekcijskega nadzora in prekrškovnega postopka.

3.	Aktualne teme na področju zaščite živali.

PRILOGA 3
Dejavnost	Točke	
Kampanje

 

 

 

 

 	TV	lokalna pokritost	2	
	 	nacionalna pokritost	5	
	Radio	lokalna pokritost	1	
	 	nacionalna pokritost	3	
	Tiskane publikacije	naklada <1.000	1	
	 	naklada 1.000-10.000	2	
	 	naklada >10.000	4	
	Elektronski mediji	Lastna spletna stran	1	
	 	Oglaševanje 	2	
	Plakati	lokalno (do 5 občin)	2	
	 	regionalno (6-20 občin)	4	
	 	po vsej državi	5	
	Dogodki	udeležba do 1.000 ljudi	1	
	(shodi in prireditve)	1.000 – 5.000 ljudi	3	
		>5.000 ljudi	5	
Svetovanje lastnikom

 

 
 
 	Hišne živali	lokalno (do 5 občin)	1	
	 	regionalno (6-20 občin)	3	
	 	po vsej državi	5	
	Rejne živali	lokalno (do 5 občin)	2	
	 	regionalno (6-20 občin)	3	
	 	po vsej državi	5	
	Druge živali	lokalno (do 5 občin)	1	
	 	regionalno (6-20 občin)	2	
	 	po vsej državi	3	
Izobraževanje mladih

 

 
 
 	Predšolski otroci	publikacije	1	
	 	predavanja, delavnice ipd.	2	
	 	ekskurzije	3	
	Osnovnošolci	publikacije	2	
	 	predavanja, delavnice ipd.	3	
	 	ekskurzije	4	
	Srednješolci	publikacije	3	
	 	predavanja, delavnice ipd.	4	
	 	ekskurzije	5	
Sodelovanje z zavetišči
 
 	 	odlov zapuščenih živali	7	
		oskrba živali v zavetišču (prostovoljna pomoč)	5	
		začasno skrbništvo zapuščenih živali	6	
Svetovanje predstavnikom etničnih skupnosti	7